**Anexa nr. 4 la Hotărârea Consiliului Local al Municipiului Craiova nr.564/2024**

 **(pag.1-8)**

**Nivelul taxelor locale locale pentru utilizarea temporară a Complexului Sportiv Craiova-Stadion de Fotbal situat în B-dul. Ilie Balaci nr. 8, Craiova și procedura de administrare a acestora,indexate cu rata inflaţiei de 10,4 % ( potrivit datelor publicate pe site-ul Ministerului Finanţelor Publice), cu excepția pct.1 și pct.2, și instituirea unor taxe noi**

**I. Nivelul taxelor**

|  |  |  |  |
| --- | --- | --- | --- |
| Nr. crt. | Denumire activitate/eveniment  | Taxă pentru anul 2024 | Taxă pentru anul 2025 |
| 1 | Evenimente fotbalistice:  -Meciuri ale echipei naţionale (inclusiv antrenamente oficiale); -Meciuri interne – Liga 1, Liga 2, Cupa României începând cu faza șaisprezecimilor, Supercupa României;- Meciuri fazele preliminare UEFA Champions League, UEFA Europa League și UEFA Conference League (inclusiv antrenamente oficiale). | 59.957 lei/eveniment  | 90.000 lei/eveniment  |
| 2 | Evenimente fotbalistice: -Meciuri UEFA Champions League (inclusiv antrenamente oficiale);-Meciuri UEFA Europa League (inclusiv antrenamente oficiale).- Meciuri UEFA Conference League (inclusiv antrenamente oficiale). | 148.078 lei/eveniment  | 193.478 lei/eveniment  |
| 3 | Alte activități sportive la nivelul sportului de performanță (meciuri de rugby la nivel de club cât şi la nivel de echipe naţionale) | 59.957 lei/eveniment |  66.193 lei/eveniment |
| 4 | Evenimente speciale (altele decât cele sportive), cu utilizarea inclusiv a suprafeței de joc din Complexul Sportiv Craiova - Stadion de Fotbal (expoziţii, spectacole, concerte, festivaluri, întruniri cu caracter comercial etc)  | 30.678 lei/zi  | 33.869 lei/zi  |
| 5 | Evenimente restrânse, care nu implică utilizarea gazonului si a spaţiilor din tribune (caritate, dineuri etc)  | 867 lei/mp/eveniment | 957 lei/mp/eveniment |
| 6 | Evenimente ce implică utilizarea unei tribune:- fără utilizarea suprafeței de joc;- cu utilizarea zonei de gardă a terenului. | 1.227 lei/oră1.840 lei/oră | 1.355 lei/oră2.031 lei/oră |
| 7 | Utilizare temporară spatii birouri si anexe pentru diverse activitați  | 22 lei/mp/oră  | 24 lei/mp/oră  |
| 8 | Conferinţe de presă, conferințe de vânzări şi training-uri (în sală conferinţe)  | 1.000 lei/oră/sală  | 1.104 lei/oră/sală  |
| - | 2.000 lei/3 ore/ sală |
| - | 3.000 lei/5 ore/ sală |
| 9 | Evenimente sezoniere (târguri sezoniere) inclusiv aprovizionare  | 40 lei/mp/zi  | 44 lei/mp/zi  |
| 10 | Ședințe foto/video private, grup max. 10 persoaneȘedințe foto/video private, grup min. 11 persoane | 1.866 lei/oră 2.209 lei/oră | 2.060 lei/oră 2.439 lei/oră |
| 11 | Filmari private cu caracter comercial  | 3.098 lei/oră  | 3.420 lei/oră  |
| 12 | a. Tur turistic, inclusiv vestiar oaspețib. Tur turistic, inclusiv vestiar oaspeți, grup min 10 pers. | 18 lei/ persoană/tur 13 lei/persoană/tur  | 20 lei/ persoană/tur 14 lei/persoană/tur  |
| 13 | Utilizare spaţii publicitare interioare stadionului (altele decât cele adiacente suprafeţei de joc) | 160 lei/mp/zi  | 177 lei/mp/zi  |
| 14 | Utilizare spaţii publicitare exterioare stadionului  | 160 lei/mp/lună | 177 lei/mp/lună |
| 15 | Utilizare temporară spaţii destinate activităţilor comerciale | 20 lei/mp/eveniment | 22 lei/mp/eveniment |
| 16 | Utilizare lojă pentru alte evenimente în afara celor fotbalistice/competiționale  | 1.351 lei/oră; 4.050 lei/4 ore  | 1.492 lei/oră; 4.471 lei/4 ore  |

 **II. Procedura privind taxele locale pentru utilizarea temporară a Complexului Sportiv Craiova – Stadion de Fotbal situat în B-dul Ilie Balaci, nr. 8, Craiova**

1. **Dispoziții generale**

 Complexul Sportiv Craiova-Stadion de Fotbal este un stadion modern dotat la cele mai înalte standarde, un spațiu dedicat publicului, astfel încât să sprijine și să încurajeze desfășurarea cât mai multor evenimente din domenii cât mai variate, demonstrându-se în acest fel multifuncționalitatea și utilitatea acestuia pentru comunitate.

Acesta este bun public aflat în proprietatea Municipiului Craiova, definit ca atare conform HCL nr. 437/08.11.2017, și în administrarea Primăriei Municipiului Craiova - Direcția Infrastructura, Baze Sportive și Agrement.

 **2. Scopul** prezentei proceduri este acela de a crea un cadru unitar privind activitățile ce se desfășoară în cadrul Complexului Sportiv Craiova-Stadion de Fotbal în procesul de administrare, prin taxarea dreptului de folosință, în vederea creşterii calităţii vieţii locuitorilor din zonă prin participarea la evenimente sportive la nivel european și național sau alte evenimente cu public, fără a afecta timpul alocat competițiilor sportive: concerte, conferințe, târguri, expoziții, întruniri, festivități etc, cât și pentru atragerea de venituri la bugetul local, cu respectarea și protejarea vieții, sănătății și intereselor cetățenilor, precum și a mediului.

 Prin procedură se urmărește asigurarea unui circuit corect, eficient, operativ și legal al informațiilor.

 **3. Structura organizatorică** a personalului de la Complex Sportiv Craiova- Stadion de Fotbal este cea prevăzută în organigrama Primăriei Municipiului Craiova – Direcția Infrastructura, Baze Sportive și Agrement..

 **4. Domeniul de aplicare**

 Activitatea este procedurabilă, identificându-se atribuţii de aceeaşi natură care determină procese de muncă cu acelaşi grad de complexitate şi omogenitate, pentru care se pot stabili reguli şi modalităţi de lucru, general valabile, în vederea îndeplinirii, în condiţii de regularitate, eficacitate, economicitate şi eficienţă, a obiectivelor administrării obiectivului aflat în proprietatea autorităţii publice. Se încadrează în categoria procedurilor operaţionale care reglementează activitatea în cadrul mai multor compartimente din cadrul aparatului de specialitate al Primarului Municipiului Craiova.

 Complexul Sportiv Craiova-Stadion de Fotbal, cu o capacitate de 30.983 de locuri pe scaune în tribune acoperite, deține:

* Spații pentru sportivi, arbitri, staff echipe: 2 vestiare sportivi, 2 vestiare antrenori, 2 zone de recuperare, 2 vestiare arbitri, camera delegaţi, cabinet medical, cabinet control doping, 38 camere cazare sportivi, bază recuperare sportivi, vestiar copii escorta, vestiar purtători de steaguri naţionale, vestiar copii mingi, vestiar purtători mingi de joc, vestiar purtători de steaguri.
* Spații pentru spectatori: grupuri sanitare, prim ajutor, catering etc;
* Spații pentru spectatori VIP : zona UEFA club, lounge, bucătării VIP, zona prezidenţială, birou prezidenţial, grupuri sanitare separate, parcări VIP, zone interviu VIP, recepţie etc.;
* Spații pentru Media: zona mixtă, flash interviu, sală conferinţe, zone de lucru, birouri, studiouri, media cafe, tribune comentatori, tribune presă scrisă, tribune observatori, tribune fotografi, camere TV etc. ;
* Spații administrative: centrul operativ pentru situaţii de urgență, securitate, întreţinere, management care cuprinde la rândul său birouri management, birouri administraţie protocol, săli şedinţe, depozite etc. ;
* Facilitaţi temporare: săli de antrenament;
* Amenajări exterioare urbane și peisagere cuprinzând parcaje (pentru spectatori, fani, oaspeţi, oficiali meci, VIP , UEFA club, administraţie/organizatori, media, furnizori, care TV etc), alei pietonale si carosabile.

 Pentru dreptul de folosinţă al tuturor acestor dotări sunt instituite anual taxe locale.

 Prezenta procedură se aplică în cadrul Direcția Infrastructura, Baze Sportive și Agrement, și în cadrul Direcției Patrimoniu - Serviciul Urmărire Contracte Agenţi Economici din cadrul Primăriei Municipiului Craiova în vederea implementării și respectării acestuia.

 **5. Documente de referință**

 În temeiul dispoziţiilor:

* Legea nr. 227/2015 privind Codul fiscal;
* Ordonanţa de Urgenţă a Guvernului nr.57/2019 privind Codul administrativ;
* Codul Civil.

 Se instituie ca taxe locale, aprobate prin Hotărâre a Consiliului Local, taxele pentru utilizarea temporară a locurilor publice-Complexul Sportiv Craiova-Stadion de Fotbal situat în B-dul. Ilie Balaci, nr. 8, Craiova, prevăzute în prezenta procedură.

  **6. Descrierea procedurii**

 Obiectivul general îl reprezintă reglementarea modului de folosință a bunului Complex Sportiv Craiova-Stadion de Fotbal situat în B-dul. Ilie Balaci, nr. 8, Craiova.

 Prezenta Procedură se aplică în vederea încasării taxelor locale de utilizare temporară a complexului sportiv identificat mai sus, instituite în baza art. 486 din Legea nr. 227/2015 privind Codul fiscal.

 Utilizarea spațiilor, dotărilor și serviciilor obiectivelor este permisă numai cu respectarea destinației și în condițiile stabilite de către Consiliul Local al Municipiului Craiova, prin prezenta procedură. De asemenea, utilizarea stadionului se face în baza unor taxe reglementate și aprobate de Consiliul Local sau în baza altor contracte/acorduri în derulare cu anumite entități până la finalizarea acestora, dacă este cazul.

 **6.1. Identificare**

 Etapa de identificare reprezintă analiza solicitării înregistrată la Primăria Municipiului Craiova. Ulterior primirii adreselor şi a documentelor justificative ce cuprind solicitarea de folosinţă a obiectivului, de la administratori ori alţi abilitaţi reprezentativi ai potențialilor utilizatori, prin Serviciul Centrul de Informare Pentru Cetăţeni şi Audienţe, directorul al Direcției Infrastructura, Baze Sportive și Agrement. stabileşte funcţionarii publici de execuţie din cadrul serviciului pentru a îndeplini sarcinile corespunzătoare activităţilor desfășurate de serviciu, conform fişelor posturilor.

* 1. **Utilizare**

 În utilizarea temporară a Complexului Sportiv Craiova- Stadion de Fotbal, evenimentele vor avea următoarea prioritizare:

 a) meciuri de fotbal:

* + turneul final al Campionatului European;
	+ ale echipei nationale;
	+ ale echipei nationale U21;
	+ UEFA CHAMPIONS LEAGUE, UEFA EUROPA LEAGUE și UEFA CONFERENCE LEAGUE;
	+ fazele preliminare ale UEFA CHAMPIONS LEAGUE, UEFA EUROPA LEAGUE și UEFA CONFERENCE LEAGUE;
	+ Liga I;
	+ fazele superioare ale Cupei României, începând cu faza șaisprezecimilor;
	+ Liga II;

 b) meciuri de rugby;

 c) alte evenimente cu public.

astfel încât să se respecte manualul tehnic de mentenanță pentru suprafața cu gazon a Complexului Sportiv Craiova- Stadion de Fotbal privind frecvența recomandată a evenimentelor ce se vor organiza pe acest stadion.

**6. 3. Operare**

 Se analizează solicitarea din punct de vedere al categoriei şi datei evenimentului (astfel încât să nu se suprapună cu altele deja programate), apoi se întocmeşte răspunsul către solicitant favorabil sau nefavorabil; în situaţia acceptării solicitarii se comunică şi taxa locală pentru dreptul de folosinţă. Circuitul petiţiilor ori adreselor de răspuns/comunicare către petenţi se face prin intermediul Direcției Relaţii Publice şi Management Documente.

 Cuantumul taxelor locale pentru utilizarea temporară a locurilor publice Complexul Sportiv Craiova-Stadion de Fotbal se stabileşte prin hotărâri ale Consiliului Local şi, după întocmirea notei de plată în cadrul Direcţiei Patrimoniu -Serviciul Urmărire Contracte Agenţi Economici, se încasează, anticipat evenimentului, prin ordin de plată sau direct la casieriile Direcţiei Impozite şi Taxe, în bugetul local, la subcapitolul ,,Alte impozite şi taxe pe proprietate – 07.02.50” . Chitanţa-documentul care certifică plata efectuată conferă solicitantului dreptul de folosinţă al obiectivului conform categoriei achitate. În ziua evenimentului, la predarea-primirea spre folosință a bunului, se întocmește de către Direcția Infrastructura, Baze Sportive și Agrement cu beneficiarul solicitării protocol de predare-primire (tur) în care sunt consemnate zonele, mijloacele fixe, obiectele de inventar care fac obiectul predării-primirii și pentru care solicitantul deține folosința și este răspunzător pentru eventualele deteriorări aduse imobilului pe perioada preluării și desfășurării evenimentului, suportând cheltuielile necesare remedierii acestora.

 Utilizatorii Complexului Sportiv Craiova – Stadion de Fotbal au următoarele obligații:

* să păstreze destinația bunurilor preluate și să le folosească potrivit specificului lor, să se îngrijească de folosința normală a acestora, potrivit destinației și specificului lor și să ia măsuri în vederea menținerii parametrilor legali de funcționare impuși de domeniul de utilizare;
* răspunde pentru eventualele deteriorări aduse imobilului (atât în interior, cât și în exterior) pe perioada preluării și desfășurării evenimentului, suportând cheltuielile necesare remedierii acestora;
* să facă dovada existenței unui contract cu o firmă de reparații, în vederea remedierii eventualelor deteriorări aduse imobilului pe perioada preluării și desfășurării evenimentului;
* să constituie o garanție de bună execuție în contul Primăriei Municipiului Craiova, neîndeplinirea obligațiilor de plată ducând la reținerea garanției de bună execuție în contul sumelor neachitate;
* sa asigure prima interventie in caz de incendiu cu serviciu privat pentru situatii de urgenta, constituit conform normelor metodologice de aprobare a criteriilor de performanta privind constituirea, încadrarea și dotarea serviciilor voluntare si a serviciilor private pentru situatii de urgenta, aprobate cu O.M.A.I. nr. 75/2019;
* sa coopereze cu salariatii propietarului in vederea realizarii masurilor de aparare impotriva incendiilor;
* sa furnizeze persoanelor abilitate toate datele si informatiile de care au cunostinta, referitoare la producerea incendiilor.

 Pentru folosirea zonei de alimentație publică, utilizatorul Complexului Sportiv Craiova – Stadion de Fotbal are obligația de a obține toate avizele și autorizațiile necesare în vederea funcționării în condițiile legii.

 Pentru evenimentele, altele decât cele sportive, utilitățile nu sunt incluse în valoarea taxei de utilizare temporară, acestea facturându-se separat. Se va realiza o anexă la protocolul de predare-primire al Complexului Sportiv Craiova- Stadion de Fotbal în care vor fi trecuți indecșii pentru apă, energie termică, energie electrică și la final se va întocmi anexă cu consumul.

 Facturarea pentru utilități va fi efectuată de către Serviciul Urmărire Contracte Agenți Economici în baza consumului constatat de către inspectorii Direcției Infrastructura, Baze Sportive și Agrement. Expedierea facturii pentru utilități va fi efectuată de către personalul Direcției Infrastructura, Baze Sportive și Agrement..

 De asemenea, utilizatorul trebuie să dețină contract cu o firmă specializată în vederea ridicării selective a deșeurilor rezultate în urma utilizării zonei de alimentație publică și zonelor de fan-shop.

 Utilizatorul are obligația de a comercializa băuturile nealcoolice în pahare prevăzute cu capac. În cazul în care nu comercializează astfel băuturile, utilizatorului i se va reține, din garanția de bună execuție, contravaloarea serviciilor de curățenie în cadrul Complexului Sportiv Craiova – Stadion de Fotbal, ulterioare folosirii acestuia.

 Utilizatorul are obligația ca, la momentul întocmirii protocolului de predare primire către acesta, să prezinte:

* contractul cu serviciul privat pentru situații de urgență;
* contractul cu furnizorul de servicii privind remedierea daunelor provocate pe întreaga perioadă în care a fost predat Complexul Sportiv Craiova- Stadion de Fotbal;
* chitanța care să ateste achitarea contravalorii taxei pentru utilizare temporară a Complexului Sportiv Craiova- Stadion de Fotbal;
* dovada depunerii garanției de bună execuție privind utilizarea temporară a Complexului Sportiv Craiova- Stadion de Fotbal.

 Municipiul Craiova are obligația de a preda Complexul Sportiv Craiova- Stadion de Fotbal către utilizator, cu toate bunurile componente.

 La încheierea evenimentului, se întocmește un alt protocol (retur) privind predarea bunurilor și starea acestora.

 **6.4. Garanții solicitate**

 1. Garanția de bună execuție se va constitui până la data semnării protocolului de predare-primire și va reprezenta:

* pentru evenimentele în care sunt predate părți ale Complexului Sportiv Craiova – Stadion de Fotbal – contravaloarea taxei pentru spațiul predat;
* pentru evenimentele în care este predat întreg Complexul Sportiv Craiova – Stadion de Fotbal: a) evenimente sportive -20.000 lei;

 b) evenimente, altele decât cele sportive (concerte, festivaluri, spectacole etc.)– 100.000 lei.

 2. Garanția de bună execuție se va depune într-un cont de garanții deschis de Primăria Municipiului Craiova la Trezorerie, cont în care utilizatorul va depune contravaloarea garanției de bună execuție și va fi la dispoziția Primăriei Municipiului Craiova.

 3. Garanția de bună execuție se va elibera/restitui în cel mult 14 zile de la data expirării perioadei pentru care a fost predat Complexul Sportiv Craiova – Stadion de Fotbal, cu condiția îndeplinirii de către utilizator a obligațiilor asumate prin protocolul de predare-primire.

 În cazul în care utilizatorul formulează o altă solicitare în intervalul de 14 zile, garanția de bună execuție deja depusă va fi utilizată și pentru următorul eveniment și va fi restituită în cel mult 14 zile, în urma unei solicitări scrise a utilizatorului.

 4. În cazul în care utilizatorul nu își îndeplinește obligațiile de plată și/sau aduce deteriorări în întreg Complexul Sportiv Craiova - Stadion de Fotbal transmis în folosință, autoritatea publică va reține utilizatorului din garanția de bună execuție contravaloarea obligațiilor de plată neachitate și/sau contravaloarea daunelor provocate.

 5. Remedierea deteriorărilor provocate în incinta Complex Sportiv Craiova - Stadion de Fotbal, în cazul în care nu sunt efectuate de către utilizator în termenul stabilit, vor fi realizate de către R.A.A.D.P.F.L. Craiova.

 Facturarea lucrărilor efectuate de către R.A.A.D.P.F.L. Craiova se va face în baza normelor și a unui deviz de lucrări. Factura va fi plătită din garanția de bună execuție.

 La terminarea lucrărilor se va întocmi un proces verbal de recepție între R.A.A.D.P.F.L. Craiova și Primăria Municipiului Craiova, prin Direcția Infrastructura, Baze Sportive și Agrement.

 6. Orice organizator care nu remediază în termen de 3 zile lucrătoare deteriorările produse cu ocazia evenimentului, nu va mai putea organiza un alt eveniment în cadrul Complexului Sportiv Craiova – Stadion de Fotbal.

 7. La finalizarea lucrărilor de remediere a deteriorărilor produse, se va întocmi un proces verbal în care va fi consemnată starea bunurilor evidențiate în protocolul de predare-primire (retur) de la sfârșitul evenimentului.

 **6.5. Responsabilități**

 Director : Avizează și semnează documentele întocmite.

 Șef Serviciu: Verifică modul de realizare a documentelor, avizează și semnează documentele întocmite.

 Inspector Direcția Infrastructura, Baze Sportive și Agrement: analizează, verifică documentația primită și întocmește răspunsul către solicitant.

 Inspector Serviciul Urmărire Contracte Agenți Economici: întocmește nota de plată, utilizând taxele locale aprobate prin hotărâri ale Consiliului Local, și o transmite solicitantului.

 **7. Formulare tipizate utilizate**: nota de plată, chitanţă.

 **8. Gratuități:**

 Sunt asigurate următoarele gratuități, cu solicitarea scrisă din partea instituțiilor sau unităților care funcționează sub coordonarea Ministerului Educației sau a Ministerului Sportului, cu excepția incintelor folosite pentru activități economice:

 - festivități și alte evenimente școlare (în sala de conferințe);

 - tur turistic Stadion de Fotbal - grup elevi/studenți + 1 însoțitor la 10 elevi/studenți.

* + 1. Prezenta Procedură se completează cu celelalte prevederi legale în vigoare şi ulterioare.

**PREŞEDINTE DE ŞEDINŢĂ,**

**Marian Daniel PĂLOIU**